**מערך סדנה מסכמת- תעודת זהות יהודית- ישראלית**

**משך הסדנה:** 75 דקות

1. **פתיחה, רציונל וחיבור לסיור:** במהלך הסיור, נפגשו התלמידות/ים עם סוגיות שונות עמן מתמודדים יהודי העולם על בסיס יום-יומי כמעט. במהלך הסדנה, נברר את עמדותיהם של התלמידות/ים, כיהודיות/ים החיים בישראל, ביחס לסוגיות הללו- באיזה אופן הסוגיות הללו רלוונטיות גם להם, איך הם אמורים להתמודד עם העובדה שמדינת אזרחותם היא באופן מסוים גם מדינתם של אנשים שחיי היום-יום שלנם מורכבים מאותן התמודדויות ואיך חלק מן האחריות האזרחית שלי עם קבלת תעודת הזהות צריכה להיות מופנית ליצירת חיבור בין יהודי ישראל והעולם.

הסדנה מחולקת לשני חלקים: החלק הראשון יברר את העמדות שלי לגבי אותן התמודדויות של יהדות העולם, דרך מוצגים במוזיאון. החלק השני יעסוק בדילמות ממשיות הקיימות בעולם היהודי, בישראל ובעולם, מאתגרות ומייצרות הזדמנויות לשיח ומפגש עם אחרים ועם העצמי (\*הדילמות מתכתבות מאוד עם אלה המופיעות בתכנית הלימודים של מנח"י ונועדו כדי להעניק השלמה ללמידת הנושא בכיתה).

1. **"ביתן העם היהודי":** ניזכר בקצרה, יחד עם התלמידות/ים, בסוגיות השונות שפגשנו במהלך הסיור ונאמר שבשלב הראשון נבדוק איך אנחנו מרגישים לגביהן באופן אישי. לשם כך נציג את סיפור המסגרת שלנו: ישנה יוזמה של האו"ם ליצור יריד עמים בינלאומי, בו כל עם מקבל ביתן בו עליו להציג את המאפיינים החשובים ביותר שלו. לעם היהודי השאלה מורכבת יותר, שכן אנחנו לא אמורים להציג את מדינת ישראל אלא את העם היהודי בכללותו. כל אחת ואחת מכן/ם צריך להחליט מהם הדברים שיוצגו בביתן- כלומר, מה חשוב **לכן/ם** להציג. האפשרויות שעומדות בפניכן/ם הן המוצגים אותם ראינו בסיור (עם הסיפורים והסוגיות שהם מייצגים). נעשה זאת יחד באמצעות הפלטפורמה הדיגיטלית, אותה נקרין על הלוח. בכל שלב, על התלמידות/ים לבחור אם יציגו את המוצג (או לא) ובמידה וכן, מה יהיה הלייבל שילווה אותו. \*הבחירות הנן אישיות ואמורות לשקף את התחושה ברגע זה.

**\*הערה למדריך/ה:** ייתכן ולא הספקתם לעבור בכל המוקדים במהלך הסיור וזה בסדר. הנחו את התלמידות/ים לבחור בין המוצגים שכן ראיתן/ם.

1. **עיבוד באמצעות שעון כיתתי:** לאחר שסיימנו את תהליך הבחירה, נראה יחד את השעון הכיתתי, אשר לאור הבחירות שלנו מיפה בצורה קבוצתית האם אנחנו נוטים יותר לעמדות של יהדות העולם או לאלו של יהדות ישראל. נשאל האם הממצאים הפתיעו אותם? האם הם היו מצפים למשהו אחר מהכיתה שלהם? אם נחזור לשאלה שמלווה אותנו לאורך היום כולו- מה המיקום שלנו על גבי השעון אומר על קבלת תעודת הזהות שלנו וסימוננו כאזרחי מדינת הלאום של העם היהודי? האם הוא הופך את המשימה לקשה או קלה?
2. **עבודה עם דילמות אזרחיות:** עד עכשיו, עסקנו בסוגיות המתקיימות באמת, אבל עשינו זאת דרך הביטוי המופשט של מוצגים במוזיאון. כעת נבחן את הסוגיות הללו דרך דילמות קונקרטיות וממשיות ונראה האם ההכרעות שלנו יבטאו את אותה נטייה שלנו לצד כזה או אחר על גבי השעון הקבוצתי.

בכל אחת מהדילמות נגדיר את צדי החדר כשני צדי הציר וביניהן נמתח קו מדומיין שעליו יוזמנו התלמידים להתמקם בהתאם לעמדתם בדילמה. לאחר כל התמקמות, נציב "זרקור" על מספר תלמידים הממוקמים במקומות שונים על פני הציר ונבקש מהם להסביר את בחירתם.

**הדילמות:**

* **תרבות יהודית בשפות זרות:** נצפה תחילה בסרטון של גורי על תרבות יהודית ואחריה נציג את הדילמה (קלילה יחסית בכדי להתחמם...)

ישנה יוזמה מטעם משרד החינוך להרחיב את החלק במקצוע הספרות לבגרות העוסק בספרות עברית ל"יצירה יהודית". כלומר, חלקי החובה של המקצוע ישלב בתוכו הרבה פחות טקסטים בספרות העברית ובעיקר יצירות עכשוויות של יהדות העולם. היות שכתבים משמעותיים רבים בעולם היהודי כיום אינם כתובים בעברית אלא בשפות אחרות, המקצוע יחייב ללמוד גם אותן (היחידות הבסיסיות תלמדנה באנגלית והרחבת המקצוע תדרוש שפה נוספת). בית הספר שלכם נבחר לשמש כפיילוט ואתם מוזמנים להשתתף בועדת היגוי בית ספרית על המהלך- מה דעתכם עליו? האם הגיוני לקרוא לצד ספרות עברית לספרות באנגלית או ספרדית ספרות יהודית, בטח כשהיא באה על חשבון ספרות עברית?

**שאלה מקשה:** המחשבה היא שבעקבות למידת הטקסטים יוכל להיווצר גם חיבור אנושי עם העם היהודי שמעבר לים (שכפי שראינו בסיור, עבורם יכולה להיות תרבות יהודית גם לא בעברית וערכים אוניברסליים נתפסים כיהודים) האם זה משפיע על עמדתכם?

-עבור תלמידות/ים שהתמקמו בצד שתומך, האם בחרתם במוצג של כנר על הגג ביפנית כמשהו שראוי להציג ב"ביתן העם היהודי"? מה היה הלייבל (הרציונל)שבחרתם ללוות אותו? מה זה אומר אם כן או לא?

* **אחריות הדדית (מתכתבת עם הדילמה של יהודים מאחורי מסך הברזל):** נציג את הסרטון של גורי על המאמץ סביב יהודי מסך הברזל ואחריו נציג את הדילמה:

במדינה בה חיים מספר לא מועט של יהודים פורצת מלחמה מול מדינה אחרת. כחלק מכלל האוכלוסיה היהודים נמצאים תחת סכנה, לא בגלל היותם יהודים אלא מתוקף אזרחותם. ברמה המדינית עולה השאלה האם על מדינת ישראל להיחלץ לעזרתם. האם על המדינה לסייע להם? (להתייחס למשמעויות הכלכליות/ תרבותיות/אזרחיות וכו')

-עבור התלמידות/ים שהתמקמו בצד שתומך במתן עזרה- האם בחרתן/ם במוצג של יהדות מאחורי מסך הברזל? מאיזו סיבה?

**שאלה מקשה (מתכתבת עם חנוכיית אנסן על יחסים מורכבים עם ישראל):** יהודים רבים החיים ברחבי העולם נאלצים להתמודד עם החלטות הממשלה הישראלית (גם מבלי להיות אזרחי ישראל), משום שעבור המדינות בהן הם חיים, הם מזוהים עם ישראל בשל יהדותם. לא פעם, המדיניות הישראלית בנושאים שונים נגרמת להם לחוש חוסר נוחות ולעתים מופנית אליהם ביקורת עליה מצד החברה בה הם חיים. כתוצאה מכך, עלתה דרישה מטעם הסוכנות היהודית לאפשר ליהודים בערים תאומות זכות הצבעה והכרעה על העיר התאומה שלה (בענייני תרבות כמופעי יום העצמאות ואירועים שונים, בענייני חינוך ועוד). הם תומכים כל כך הרבה בעיר התאומה ולכן רק הגיוני שיוכלו להשפיע עליה. האם אתם תומכים בהקמת גוף שכזה?

* עבור התלמידות/ים שלא תמכו, האם בחרתם להציג את חנוכיית אנסן בביתן שלכם?

**דיון בדילמה**:

במידה וההכרעה היא שיש להתגייס לטובת אותם יהודים בעתות מלחמה (כלומר יש לנו אחריות על כלל יהודי העולם מתוקף היותנו חלק מעם אחד החוצה גבולות של ארצות ומדינות), מה קורה בעתות שלום? האם אנחנו רק מדינת מקלט או שיש לנו אחריות גם על השגשוג וההצלחה של יהדות העולם? האם גם אז יש לנו אחריות עליהם או שהאחריות שלנו מסתכמת באלה שגרים באותו מרחב כמונו?

במידה וההכרעה היא שהם אינם חלק מהמרחב הגיאוגרפי שלכם ועל כן אינם כלולים תחת אחריותכם (כלומר העם היהודי הוא עם ככל העמים שיש להגדיר על פי גבולות מדיניים), מה זה אומר על ההגדרה של מדינת ישראל כמדינת העם היהודי? האם אנחנו עומדים במשימה שהגדרנו לעצמנו כמדינת העם כולו או שאנחנו רק מדינת הישראלים? יש כאן סכנה שבסופו של דבר תיווצרנה כמה מדינות כאשר אחת מהן היא מדינת העם הישראלי והעם היהודי אינו רלוונטי.

אם קודם דיברנו על האחריות שיש לנו כמדינת הלאום היהודית כלפי שאר יהודי העולם, הרי שהדילמה הזו הפוכה ומבקשת לברר האם לכלל יהודי העולם ראוי שתהיה דעה והשפעה על ההתנהלות במדינת ישראל. במידה וההכרעה היא להתנגד ליוזמה, כיצד מהלך כזה שונה מהמהלך ההפוך של לסייע ליהודים בחו"ל? למה יותר קל לנו להיות בצד שמשפיע על אחרים אבל לא בצד שיהודים מבחוץ משפיעים עליו? בנוסף, מהי אם כך המשמעות של מדינת ישראל בתודעה של יהודי העולם? האם הגיוני שנצפה לקבל מהם סיוע כלכלי והסברתי אבל לא נסכים לשמוע את עמדותיהם על ההתנהלות היום-יומית בישראל (הרי לכאורה היא שלהם בדיוק כמו שהיא שלנו)? במידה ומסכימים לקבל את היוזמה, האם הגיוני לצפות שהחובות והזכויות תהיינה זהות למי שחיים במדינה ומחוצה לה? אנחנו יכולים לדמיין דגם דומה בכל עם אחר- ומדוע העם היהודי שונה?

כעת נחזור אל אותה "תעודת זהות" קבוצתית שיצרנו בתחילת הסדנה ונבחן אותה אל מול העמדות שתפסנו בדיונים בדילמות. נשאל:

* האם הייתה הלימה בין המיקום הקבוצתי שלנו על גבי השעון לאיך שהכרענו בדילמות? איך אנחנו עומדים ביחס ליהדות העולם לאור השעון ולאור ההכרעות שלנו?
* אילו גורמים משפיעים לדעתכם על הקול הקבוצתי שעולהעד כמה הן מושפעות לדעתכם מן העובדה שאנחנו חיים במדינת ישראל? כיצד לדעתכם הן היו שונות אילו היינו חיים מחוצה לה?
* האם אני יכול/ה להצביע על סוגיות שפגשנו במהלך היום שמבחינתי הן קריטיות ולא ניתנות לפשרה ואחרות שפחות מעסיקות אותי ואני יכולה לותר עליהן? מהן?
* לאור הממצאים שלנו, איך בכל זאת אנחנו יכולים לגשר על השוני ולפעול כאזרחיות ואזרחים צעירים של מדינת הלאום של העולם היהודי בכדי שכל העם היהודי יוכל למצוא בה את מקומו? מה זה מחייב אותנו לעשות? מה היתרונות של מצב כזה?

1. **סיכום:**

נזכיר את השאלה בה סיימנו את מפגש הפתיחה של היום, האם יש לנו את האחריות האזרחית כאזרחי מדינת הלאום היהודית להבטיח שגם יהודיות/ים שבוחרים שלא לחיות כאן ימצאו כאן מקום עבורם. האם הייתה תזוזה כלשהי בין איך שנכנסתי ליום העיון ואיך אני יוצא/ת ממנו?

העיסוק בסוגיות שפגשנו אינו בהכרח חלק משגרת יומנו, מסיבות שונות. על פי רוב, משום שהחיים במדינת ישראל מאפשרים לנו קיום שלא מחייב אותנו לבחור בכל פעם מחדש להידרש לזהות היהודית שלנו. יחד עם זאת, אין פירושו של דבר שהסוגיות הללו לא נוכחות ולא פעם הן משפיעות עלינו מבלי שנשים לב כלל. קבלת תעודת הזהות הישראלית מלווה בהדגשת האחריות האזרחית שיש לכל אחת ואחד מאיתנו במסגרת החברה הישראלית, אולם יש מקום גם להרחבת המבט אל מחוץ לגבולות מדינת ישראל בכדי לתת את הדעת על האחריות שיש לנו כלפי העם היהודי כולו.